Bybranner i Moss

**Bybranner i Moss** er en oversikt over bybranner som har herjet Moss i Østfold. I løpet av 1800-tallet var det totalt fire branner i byen. 

## 1807
Den første bybrannen oppsto natt til 24. mai 1807 og ble oppdaget av en av byens fire vektere. Den startet ved en tobakksfabrikk ved Mossesundet og spredte seg i løpet av åtte timer til Henrich Gerners gate, Gudes gate, Møllergata, Kongens gate og Bjerget. 34 hus brant ned og rundt 200 personer ble hjemløse. Det var imidlertid ingen omkomne. Etter brannen ble det bestemt at husene skulle ha større avstand når de ble gjenoppbygget.

## 1808
Den andre bybrannen oppsto den 14. juni 1808. Denne gangen brant 22 hus, og startet i grosserer Momme Petersons gård ved det som i dag er Øvre Torg. I tillegg til bolighus, brant sagbruk, møller og en fabrikk, noe som medførte at mange mistet inntekten sin.

## 1858
I 1858 brant det igjen. Infrastrukturen i Moss gjorde at byen var et lett offer for flammene; den gamle bebyggelsen av tre gjorde at store deler av byen brant ned. Brannen startet den 15. april 1858. Den begynte i blikkenslager Hoelstads gård som lå vest for Kong Carl Johans hospital,  spredte seg så nordover langs Kirkegata og Storgata, fram til Henrich Gerners gate.  52 gårder brant ned, og blant dem var det flere viktige bygninger for bysamfunnet; kirken, rådhuset, almueskolen, postkontoret, og den daværende tollboden i Storgata. Det kom 60 soldater fra Horten for å hjelpe til, men på grunn av den sterke vinden, var det lite man kunne gjøre. Brannen skapte store problemer for innbyggerne, og det ble samlet inn penger i andre byer til hjelp for de hardest rammede. Brannen ble heller ikke det eneste problem for Moss dette året. Flere kjøpmenn gikk konkurs, dermed ble årene rundt denne brannen opplevd som et kraftig tilbakeslag. Dette er også grunnen til at folketallet sto stille i flere år. Det tok 10 år før folketallet gikk fra 4100  i 1856 til 4200  i 1866.
 
## 1881
Moss opplevde sin siste store brann den 16. juli 1881. Brannen startet ved Moss Bryggeri som lå i Kongens gate 15 ved Torvet, og den spredte seg nordover til Bjerget og sydover langs Kongens gate og helt til Klostergata. I alt brant 39 gårder ned, men denne gangen gikk ingen offentlige bygninger tapt. Oppbygningen i brannområdet begynte med en gang, men nå ble gatene utvidet og mange av de nye bygningene ble oppført av teglstein.

## Tiltak etter brannen i 1881
Etter brannen i 1881 ble det innført murtvang i sentrum av byen, og Selskapet til Moss Bys Forskjønnelse bekostet utplanting av trær langs gatene og på de åpne plassene.  Gassverket sørget for lys i gatelampene.

## Referanser

 
 



## Litteratur
* 

## Kilder

* Hansen, G. (2022, 19. mars). Fire heftige bybranner herjet i Moss. Moss avis.  https://www.moss-avis.no/fire-heftige-bybranner-herjet-moss-la-store-deler-av-sentrum-i-aske/f/5-67-1473796

* Edfeldt, P. (1978). Kortfattet lokalhistorie for Moss til bruk i skolen. (Ek.1). A/L biblioteksentralen - Oslo

* Moss by og industrimuseum. (2022, 19. september). Utstilling.

* Vogt, Elisabeth (2022). Fire bybranner endret Moss totalt. Strandsitteren.

* Moss 20år magasinet. (2002). Den fine korskirken i tre brant opp i storbrannen i 1858

## Eksterne lenker
*